1. ปัจจัยความเสี่ยง

1.1 ความเสี่ยงในการดำเนินการตามสัญญาปรับโครงสร้างหนี้

เนื่องจากบริษัทมีผลการดำเนินงานและฐานะการเงินที่เข้าเกณฑ์อาจถูกเพิกถอนจากการเป็นหลักทรัพย์จดทะเบียนในตลาดหลักทรัพย์ฯ
และต้องจัดทำแผนฟื้นฟูกิจการนั้น โดยมติของที่ประชุมสามัญผู้ถือหุ้น เมื่อวันที่ 29 เมษายน 2542
บริษัทได้รับอนุมัติให้จัดทำแผนฟื้นฟูกิจการและดำเนินการตามข้อบังคับของตลาดหลักทรัพย์ฯ
เพื่อให้พ้นเหตุแห่งการเพิกถอน

โดยมติที่ประชุมวิสามัญผู้ถือหุ้นเมื่อวันที่ 16 สิงหาคม 2542
ได้อนุมัติให้บริษัทดำเนินการเพิ่มทุนและลดทุนเพื่อรองรับแผนการปรับโครงสร้างหนี้
และโดยมติที่ประชุมวิสามัญผู้ถือหุ้น เมื่อวันที่ 16 ตุลาคม 2543
ได้อนุมัติแผนฟื้นฟูกิจการตามที่บริษัทจัดทำขึ้นและให้ดำเนินการขั้นตอนต่อไปตามข้อบังคับของตลาดหลักทรัพย์ฯ
โดยบริษัทได้รับอนุมัติแผนฟื้นฟูกิจการดังกล่าวจากตลาดหลักทรัพย์ฯ เมื่อวันที่ 24 พฤศจิกายน 2543
ทั้งนี้ ณ วันที่ 28 มีนาคม 2546 บริษัทได้ลงนามในสัญญาปรับโครงสร้างหนี้ครบทั้งร้อยละ 100
ของภาระหนี้แล้ว

ณ 31 ธันวาคม 2548
การปรับโครงสร้างหนี้ในส่วนของบริษัทและบริษัทย่อยมีมูลค่าตามบัญชีคิดเป็นจำนวนเงินประมาณ
22,269 ล้านบาท (ประกอบด้วยเงินต้น 14,229 ล้านบาท และดอกเบี้ยค้างจ่าย 8,040
ล้านบาท)

ภาระหนี้คงเหลือของยอดหนี้ส่วนที่ปรับโครงสร้างแล้วของบริษัทและบริษัทย่อย ณ วันที่ 31 ธันวาคม
2548 และ 31 ธันวาคม 2547
(รวมส่วนที่ปรับโครงสร้างหนี้จากหุ้นกู้ตามที่กล่าวในหมายเหตุประกอบงบการเงิน ณ วันที่ 31
ธันวาคม 2548 ข้อที่ 14) คิดเป็นจำนวนเงินประมาณ 2,084 ล้านบาท (ประกอบด้วยเงินต้น
1,537 ล้านบาท และดอกเบี้ยค้างจ่าย 547 ล้านบาท) และ 3,597 ล้านบาท
(ประกอบด้วยเงินต้น 2,813 ล้านบาท และดอกเบี้ยค้างจ่าย 784 ล้านบาท) ตามลำดับ

อย่างไรก็ดี แม้ว่าบริษัทจะได้ลงนามในสัญญาปรับโครงสร้างหนี้กับเจ้าหนี้เรียบร้อยแล้ว
แต่บริษัทยังคงมีภาระในการชำระคืนเงินกู้และดอกเบี้ยแก่เจ้าหนี้ตามสัญญาปรับโครงสร้างหนี้
ซึ่งมีจำนวนเงินที่ต้องชำระคืนเฉลี่ยในแต่ละปีตามที่แสดงไว้ในส่วนที่ 2.12 หน้า 5 ดังนั้น
บริษัทจึงมีความเสี่ยงในเรื่องการชำระคืนเงินกู้และดอกเบี้ยแก่เจ้าหนี้ตามสัญญาปรับโครงสร้างหนี้
เนื่องจากหากบริษัทไม่สามารถชำระเงินครบตามจำนวน
และเวลาที่กำหนดไว้ตามเงื่อนไขในสัญญาปรับโครงสร้างหนี้
บริษัทจะต้องจ่ายเบี้ยปรับหรือดอกเบี้ยปรับให้กับเจ้าหนี้ตามที่กำหนดไว้ในสัญญา

1.2 ความเสี่ยงด้านการจัดการธุรกิจ

1.  ต้นทุนสินค้า

ปัจจัยภายนอก

ราคาน้ำมัน

ปี 2548 การเพิ่มขึ้นของราคาน้ำมันในตลาดโลกจากอุปสงค์น้ำมันที่เพิ่มขึ้นอย่างมากตาม
การขยายตัวทางเศรษฐกิจของจีนและอินเดีย
รวมถึงความไม่มีเสถียรภาพของประเทศในตะวันออกกลาง
ทำให้รัฐบาลต้องยกเลิกการตรึงราคาน้ำมันดีเซลและประกาศลอยตัวราคาน้ำมันเมื่อวันที่ 13
กรกฎาคม 2548 ทั้งนี้ การเพิ่มขึ้นของราคาน้ำมันส่งผลโดยตรงต่อต้นทุนการขนส่งสินค้า
ราคาวัสดุก่อสร้างที่ใช้การขนส่งทางบกเป็นหลักจึงปรับตัวเพิ่มขึ้นอย่างต่อเนื่อง นอกจากนี้
ราคาที่ดินโดยเฉพาะในทำเลที่มีการคมนาคมสะดวกหรืออยู่ใกล้ขนส่งมวลชนสาธารณะก็สูงขึ้นเช่นเดียวกัน
ทำให้ต้นทุนการประกอบธุรกิจเพิ่มขึ้น อย่างไรก็ดี บริษัทฯ
ลดความเสี่ยงดังกล่าวด้วยการทำสัญญายืนราคากับผู้จัดจำหน่ายหรือดำเนินการจัดซื้อวัสดุก่อสร้างครั้งละมากๆ
เพื่อเพิ่มอำนาจต่อรอง ในส่วนของที่ดินบริษัทฯ
ยังมีที่ดินรอการพัฒนาอยู่ซึ่งสามารถรองรับการขยายตัวได้ 2-3 ปี

อัตราดอกเบี้ย

นับแต่วิกฤตเศรษฐกิจอัตราดอกเบี้ยเงินกู้ลูกค้าชั้นดี (MLR) ของธนาคารพาณิชย์[1]ลดลงจากร้อยละ
15.25 ในปี 2540 เหลือเพียงร้อยละ 5.50 ในช่วงต้นปี 2548
แต่ด้วยอัตราเงินเฟ้อที่เพิ่มขึ้นมากช่วงไตรมาส 3 จากการลอยตัวน้ำมันดีเซล
ทำให้ธนาคารแห่งประเทศไทยต้องปรับขึ้นอัตราดอกเบี้ยรวม 5 ครั้งในปี 2548
เพื่อลดแรงกดดันทางด้านเงินเฟ้อ ผลของอัตราดอกเบี้ยที่เพิ่มขึ้นทำให้บริษัทฯ มีภาระดอกเบี้ยเพิ่มขึ้น
และการที่ธนาคารพาณิชย์เพิ่มความเข้มงวดในการปล่อยสินเชื่อ ทำให้บริษัทฯ
ขาดเงินทุนหมุนเวียนและมีต้นทุนทางการเงินสูงขึ้น แต่บริษัทฯ
ได้ดำเนินการปรับโครงสร้างทางการเงิน รวมถึงปรับโครงสร้างองค์กรให้มีขนาดเล็กลงด้วย

ปัจจัยภายใน

การจัดหาที่ดิน

ที่ผ่านมาบริษัทฯ มีการจัดหาที่ดินเพื่อรองรับการขยายตัวของธุรกิจอยู่เสมอ
โดยพิจารณาจากทำเลที่ตั้งและแนวโน้มของการพัฒนาสาธารณูปโภคในอนาคต
แต่การซื้อที่ดินเก็บไว้เพื่อรองรับการขยายตัวของธุรกิจมีผลให้บริษัทฯ
ขาดเงินทุนหมุนเวียนในการประกอบธุรกิจ นอกจากนี้ ความไม่แน่นอนทางการเมือง
ทำให้การพัฒนาโครงการต่างๆ ของรัฐขาดความชัดเจน เพื่อลดความเสี่ยงดังกล่าว บริษัทฯ
จึงมีนโยบายที่จะไม่สะสมที่ดินหรือ Land Bank
แต่จะให้ความสำคัญกับการพัฒนาคุณภาพสินค้าและบริการเพื่อตอบสนองความต้องการที่หลากหลายของผู้บริโภค
อย่างไรก็ดี การคัดเลือกที่ดินจะต้องมีการศึกษาพื้นที่โครงการ (Site Analysis)
และศึกษาความเป็นไปได้โครงการ (Project Feasibility Study)
ทั้งความเป็นไปได้ทางการตลาดและการเงินก่อน

ราคาวัสดุก่อสร้าง

ผลจากการเพิ่มขึ้นของราคาน้ำมันและอัตราเงินเฟ้อส่งผลให้ราคาวัสดุก่อสร้างเพิ่มขึ้น
ยกเว้นซีเมนต์และเหล็กที่ปรับตัวลดลงเนื่องจากการแข่งขันด้านราคาของผู้ประกอบการ
ทำให้ต้นทุนการก่อสร้างและพัฒนาโครงการเพิ่มขึ้น บริษัทฯ
จึงแก้ปัญหาดังกล่าวด้วยการว่าจ้างผู้รับเหมาแบบเหมารวม (Turn Key)
เพื่อลดความเสี่ยงในการปรับขึ้นของราคาวัสดุก่อสร้างโดยให้ผู้รับเหมาเป็นผู้รับความเสี่ยงแทน
นอกจากนี้ บริษัทฯ ได้วางแผนสั่งซื้อวัสดุก่อสร้างคราวละมากๆ เพื่อให้ได้ราคาที่ต่ำกว่า
หรือมีการยืนราคาสั่งซื้อกับผู้จัดจำหน่าย

2.  ความเสี่ยงในการแข่งขัน

ปัจจัยภายนอก

ราคาน้ำมัน

การเพิ่มขึ้นของราคาน้ำมันซึ่งเป็นปัจจัยการผลิตที่สำคัญอย่างต่อเนื่อง
ส่งผลให้ระดับราคาสินค้าโดยทั่วไปเพิ่มขึ้น ค่าครองชีพที่สูงขึ้นทำให้กำลังซื้อของผู้บริโภคลดลง
แม้จะมีอุปสงค์ที่อยู่อาศัยแต่ความต้องการที่อยู่อาศัยระดับบนลดลงเปลี่ยนเป็นที่อยู่อาศัยระดับกลาง-ล่างมากขึ้น
บริษัทฯ จึงปรับกลยุทธ์การตลาดโดยเพิ่มสัดส่วนที่อยู่อาศัยระดับราคา 2-4 ล้านบาทจากร้อยละ 20
เป็นร้อยละ 50 และปรับลดสัดส่วนการผลิตที่อยู่อาศัยระดับราคา 4-8 ล้านบาท และ 8-20
ล้านบาท เป็นร้อยละ 40 และร้อยละ 10 ตามลำดับ
ขณะเดียวกันราคาน้ำมันที่ยังไม่มีแนวโน้มลดลงผลักดันให้ความต้องการที่อยู่อาศัยในทำเลที่มีการคมนาคมสะดวกหรือใกล้สถานีรถไฟฟ้าเพิ่มขึ้น
บริษัทฯ จึงมีแผนที่จะจัดหาที่ดินในที่ตั้งอยู่ในแนวเส้นทางขนส่งมวลชนสาธารณะ

อัตราดอกเบี้ย

แนวโน้มอัตราดอกเบี้ยปี 2548 อยู่ในช่วงขาขึ้นและปรับตัวเพิ่มขึ้นอย่างต่อเนื่อง
ซึ่งมีผลต่อความสามารถในการผ่อนชำระของผู้บริโภค
แม้ระดับรายได้จะเพิ่มขึ้นแต่ผู้บริโภคขาดความเชื่อมั่นจึงชะลอการตัดสินใจซื้อที่อยู่อาศัย นอกจากนี้
ความเข้มงวดในการปล่อยสินเชื่อของธนาคารพาณิชย์ทำให้ผู้สนใจซื้อที่อยู่อาศัยหลายรายไม่ผ่านการอนุมัติวงเงินกู้
ขณะที่บางรายมีศักยภาพในการผ่อนชำระเงินกู้แต่ยังถูกขึ้นบัญชีในเครดิตบูโร
เพราะธนาคารพาณิชย์ให้น้ำหนักกับเครดิตบูโรค่อนข้างมาก
การลดลงของอุปสงค์ที่อยู่อาศัยทำให้การแข่งขันด้านราคาเพิ่มขึ้น บริษัทฯ
จึงลดความเสี่ยงดังกล่าวด้วยการเจรจากับสถาบันการเงินที่เป็นพันธมิตรให้สนับสนุนสินเชื่อรายย่อยของโครงการ

ปัจจัยภายใน

ปรับโครงสร้างองค์กร

สภาวะตลาดอสังหาริมทรัพย์ที่เปลี่ยนแปลงไปและการแข่งขันที่รุนแรงขึ้น
จากการเข้ามาของกลุ่มทุนต่างชาติจากสิงคโปร์ ฮ่องกง และไต้หวัน ซึ่งมีทั้งเงินทุน
ประสบการณ์และความเชี่ยวชาญในธุรกิจอสังหาริมทรัพย์เป็นอย่างดี
ทำให้ผู้ประกอบการหลายรายต้องปรับกลยุทธ์และเปิดรับการร่วมทุนจากต่างชาติ แม้บริษัทฯ
จะประกอบธุรกิจนี้มานานแต่สภาพตลาดของธุรกิจอสังหาริมทรัพย์ที่เปลี่ยนแปลงไปและการเปิดเสรีภาคบริการในอนาคต
ทำให้บริษัทฯ ถือโอกาสนี้ในการปรับโครงสร้างองค์กร (Corporate Restructuring)
เพื่อเพิ่มขีดความสามารถและประสิทธิภาพในการแข่งขันให้สามารถตอบสนองการเปลี่ยนแปลงของตลาดได้อย่างรวดเร็ว
รวมถึงปรับลดค่าใช้จ่ายองค์กร (Overhead) ด้วย

ปรับโครงสร้างรายได้

ที่ผ่านมาบริษัทฯ เน้นรายได้จากการขายอสังหาริมทรัพย์ แต่ด้วยภาวะการชะลอตัวของตลาด
ประกอบกับการพัฒนาโครงการที่อยู่อาศัยจะเริ่มรับรู้รายได้เมื่อเข้าสู่ปีที่ 2 บริษัทฯ
จึงจำเป็นต้องบริหารความเสี่ยงโดยเพิ่มน้ำหนักการลงทุนไปสู่การพัฒนาโครงการที่สร้างรายได้ในระยะยาวในรูปแบบของค่าเช่า
และหาช่องทางที่จะเพิ่มรายได้อื่น อาทิ สำนักงานให้เช่า โรงแรม สนามกอล์ฟ และเซอร์วิส
อพาร์ตเมนต์ เป็นต้น นอกจากนี้ บริษัทฯ มีแผนที่จะขายสนามกอล์ฟ (โครงการ ธานนท์ กอล์ฟ วิว
แอนด์ สปอร์ต คลับ และโครงการ กฤษดาซิตี้ กอล์ฟ ฮิลล์) มูลค่าไม่ต่ำกว่า 1,000 ล้านบาท
ให้แก่กองทุนรวมอสังหาริมทรัพย์เพื่อใช้ในการระดมทุน

รูปแบบโครงการ

ปัจจุบันวิถีชีวิตและรูปแบบการดำเนินชีวิตของคนไทยแตกต่างจากเดิมมาก
ในอดีตลักษณะครอบครัวไทยเป็นครอบครัวขยาย
แต่ด้วยสภาพเศรษฐกิจและอิทธิพลจากประเทศตะวันตกจึงมีครอบครัวเดี่ยวมากขึ้น
และบ้านจึงมิใช่เพียงที่อยู่อาศัยแต่ต้องแสดงถึงตัวตนของผู้อยู่อาศัยด้วย
ดูได้จากโครงการเปิดตัวใหม่ในช่วงที่ผ่านมา ต่างมีรูปแบบและสไตล์เฉพาะตัว อาทิ Tropical
Style, Oriental Style และ European Style เป็นต้น ทำให้บริษัทฯ ต้องแบ่งกลุ่มลูกค้า
(Market Segment)
และเน้นการศึกษาวิจัยความต้องการและรูปแบบการใช้ชีวิตเพื่อที่จะออกแบบโครงการ
แบบบ้านและสิ่งอำนวยความสะดวกภายในโครงการให้สอดคล้องกับกลุ่มเป้าหมายมากขึ้น

1.3. ความเสี่ยงด้านการผลิต

1.  การจัดหาผู้รับเหมา

บริษัทฯ มีประสบการณ์การพัฒนาอสังหาริมทรัพย์มายาวนานเกือบ 30 ปี
และได้จัดทำทะเบียนผลงานผู้รับเหมาแต่ละราย เพื่อใช้ในการพิจารณาคัดเลือกผู้รับเหมาที่มีคุณภาพ
แต่ด้วยบริษัทฯ มิได้ก่อสร้างคราวละมากๆ ทำให้อำนาจต่อรองต่ำและไม่เกิดการประหยัดจากขนาด
(Economies of scale) อย่างไรก็ดี บริษัทฯ
แก้ปัญหาดังกล่าวด้วยการเปลี่ยนแปลงเทคโนโลยีในการก่อสร้าง
และเน้นสินค้าประเภทบ้านสร้างก่อนขายมากขึ้น

นอกจากคุณภาพผลงานที่ผ่านมาแล้ว บริษัทฯ ได้พิจารณาราคารับเหมาที่เสนอ
และความสามารถในการทำงานให้แล้วเสร็จภายในระยะเวลาเป็นสำคัญ
ซึ่งผู้รับเหมาก่อสร้างจะเป็นผู้จัดหาและว่าจ้างแรงงานก่อสร้าง
ตลอดจนจัดหาอุปกรณ์และวัสดุก่อสร้างในกรณีที่เป็นสัญญาว่าจ้างแบบเหมารวม (Turn-key)
ขณะที่วัสดุก่อสร้างบางรายการที่บริษัทฯ
สามารถจัดหาได้ในราคาถูกกว่าเพราะมีการสั่งซื้อจำนวนมาก ก็จะดำเนินการจัดหาให้แก่ผู้รับเหมา
อาทิ กระเบื้องปูพื้น สุขภัณฑ์ กระเบื้องมุงหลังคา และเสาเข็ม เป็นต้น

2.  คุณภาพสินค้า

บริษัทฯ ประกอบธุรกิจอสังหาริมทรัพย์มานานและเป็นหนึ่งในบริษัทชั้นนำที่มีโครงการภายใต้แบรนด์
“กฤษดานคร” ซึ่งได้รับความไว้วางใจและความเชื่อถือในคุณภาพของสินค้าและบริการมายาวนาน
ทำให้บริษัทฯ
ไม่เคยละเลยที่จะพัฒนาทุกขั้นตอนการผลิตให้สามารถส่งมอบสินค้าที่สร้างความพึงพอใจสูงสุดแก่ลูกค้า
แต่การกำกับดูแลผู้รับเหมาให้สามารถผลิตสินค้าที่มีคุณภาพได้มาตรฐานตามระยะเวลาที่กำหนดต้องใช้ผู้เชี่ยวชาญในงานก่อสร้างและมีการตรวจสอบทุกขั้นตอนโดยละเอียดอย่างต่อเนื่อง
ภายหลังปรับโครงสร้างองค์กรของบริษัทฯ จึงได้ก่อตั้งหน่วยงานใหม่ คือ
ฝ่ายควบคุมคุณภาพงานโครงการ
ซึ่งเปรียบเสมือนหน่วยควบคุมคุณภาพกลางที่ขึ้นตรงต่อรองกรรมการผู้จัดการโดยตรง

3.  ระยะเวลาการก่อสร้าง

การควบคุมระยะเวลาการก่อสร้างให้เป็นไปตามแผนการพัฒนาโครงการ
เป็นปัจจัยสำคัญที่ทำให้บริษัทฯ สามารถเปิดการขายและส่งมอบสินค้าให้กับลูกค้าได้ตามเวลาที่กำหนด
แต่ปัญหาการขาดแคลนแรงงานในบางฤดูกาล การส่งมอบวัสดุก่อสร้างล่าช้า และฤดูกาล
ต่างส่งผลต่อการดำเนินการก่อสร้าง อย่างไรก็ดี บริษัทฯ
ได้ลดความเสี่ยงดังกล่าวโดยพัฒนาระบบงานก่อสร้าง และปรับปรุงเทคนิคทางด้านงานก่อสร้าง
เพื่อควบคุมระยะเวลาก่อสร้างให้แล้วเสร็จตามแผน นอกจากนี้
ได้จัดให้มีการประชุมรายงานความคืบหน้าทุกเดือนเพื่อแก้ไขปัญหาที่เกิดขึ้นได้อย่างรวดเร็ว

4.  การส่งมอบสินค้า

ด้วยนโยบายบริษัทฯ ที่ต้องการให้ลูกค้าได้รับความพึงพอใจสูงสุด
ทำให้ลูกค้าสามารถปรับเปลี่ยนแบบบ้านและพื้นที่ใช้สอยในระหว่างการก่อสร้างได้ ทั้งนี้
การปรับเปลี่ยน/แก้ไข/เพิ่มเติมรายละเอียดใดๆ
ต่างเป็นเหตุให้การก่อสร้างไม่เป็นไปตามแผนที่กำหนดและเกิดความล่าช้า ส่งผลให้บริษัทฯ
ไม่สามารถส่งมอบสินค้าได้ตามที่ระบุในสัญญา บริษัทฯ
จึงปรับกลยุทธ์การตลาดด้วยการเพิ่มสัดส่วนบ้านสร้างก่อนขายมากขึ้นตามสภาพตลาด
และเพื่อให้สอดคล้องกับความต้องการของกลุ่มลูกค้าเป้าหมาย บริษัทฯ
ได้ทำการศึกษาและวิจัยตลาดอย่างต่อเนื่อง

1.4 ความเสี่ยงจากการไม่สามารถดำเนินการตามแผนเรียกเก็บหนี้คืนจากบุคคลที่อาจมีความขัดแย้ง

จากการที่ในอดีตบริษัทได้มีการทำรายการระหว่างกันกับบุคคลที่อาจมีความขัดแย้งหลายรายการ โดย
ณ 31 ธันวาคม 2547 บริษัทยังคงมียอดหนี้ค้างรับ (ซึ่งประกอบด้วย ลูกหนี้การค้า เงินให้กู้ยืม
เงินทดรองจ่าย และดอกเบี้ยค้างรับ) จากบุคคลที่อาจมีความขัดแย้งต่างๆ อยู่จำนวนประมาณ
351.89 ล้านบาท (ดูรายละเอียดเพิ่มเติมในส่วนที่ 2.11 เรื่องรายการระหว่างกัน หน้าที่
2.11-3
ในตารางสรุปจำนวนเงินของรายการระหว่างกันกับบุคลที่อาจมีความขัดแย้งทั้งหมดเบื้องต้น) นั้น
ในปี 2548 บริษัทสามารถปฏิบัติได้ตามแผนขจัดความขัดแย้งทางผลประโยชน์ในรายการระหว่างกัน

1.5 ความเสี่ยงทางการเงิน

ความเสี่ยงจากอัตราแลกเปลี่ยน

บริษัทย่อย 2 แห่ง
มีความเสี่ยงจากอัตราแลกเปลี่ยนเงินตราต่างประเทศเนื่องจากมีเจ้าหน้าที่ค่าปรึกษาจัดการเป็นเงินสกุลต่างประเทศจำนวน
ประมาณ 707,880 เหรียญฮ่องกงที่มิได้ทำสัญญาป้องกันความเสี่ยงไว้

ความเสี่ยงด้านการให้สินเชื่อ

บริษัท และบริษัทย่อย
มีความเสี่ยงด้านการให้สินเชื่อที่เกี่ยวกับลูกหนี้และรายได้ที่ยังไม่ถึงกำหนดชำระ
อย่างไรก็ตามเนื่องจากบริษัทและบริษัทย่อยจะไม่โอนกรรมสิทธิ์ในสินทรัพย์ที่ขายให้กับผู้ซื้อจนกว่าจะได้รับชำระมูลค่าตามสัญญาทั้งหมด
ดังนั้น บริษัทจึงไม่คาดว่า จะได้รับความเสียหายที่เป็นสาระสำคัญจากการเก็บหนี้

[1] ที่มา : ศูนย์ข้อมูลอสังหาริมทรัพย์ไทย